TARNAUTOJŲ TEISMO (pirmoji kolegija) NUTARTIS
2009 m. spalio 7 d.
Byla F‑3/08
Luigi Marcuccio
prieš
Europos Bendrijų Komisiją
„Viešoji tarnyba – Pareigūnai – Institucijos atsisakymas išversti sprendimą – Akivaizdžiai teisiškai nepagrįstas ieškinys – Procedūros reglamento 94 straipsnis“
Dalykas: Pagal EB 236 ir AE 152 straipsnius pareikštas ieškinys, kuriuo L. Marcuccio prašo panaikinti Komisijos sprendimą nesiųsti
jam ankstesnio šios institucijos sprendimo vertimo į italų kalbą ir priteisti iš Komisijos žalos atlyginimą.
Sprendimas: Atmesti ieškovo ieškinį kaip akivaizdžiai teisiškai nepagrįstą. Priteisti iš ieškovo bylinėjimosi išlaidas. Įpareigoti ieškovą
sumokėti Tarnautojų teismui 1 000 eurų.
Santrauka
Pareigūnai – Administracijos rūpestingumo pareiga – Pareiga atsiųsti pareigūnui individualų sprendimą, parengtą jo gerai mokama
kalba
(EB 21 straipsnis; Pagrindinių teisių chartijos 41 straipsnio 4 dalis; Komisijos vidaus reglamento priedo 4 punktas)
Institucijos, vykdydamos rūpestingumo pareigą, privalo siųsti pareigūnui individualų sprendimą, parengtą jo gerai mokama kalba.
Nei iš EB 21 straipsnio trečios pastraipos, nei iš Gero administracinio elgesio kodekso 4 punkto, nei iš Pagrindinių teisių
chartijos 41 straipsnio 4 dalies negalima daryti išvados, kad visi Bendrijos institucijos rengiami vienam iš jos pareigūnų
skirti sprendimai turi būti parengti ta kalba, kuria pradėta susirašinėti. Šios nuostatos tarp institucijų ir jų tarnautojų
susiklosčiusiems santykiams taikomos tik tuomet, kai šie raštus institucijoms siunčia kaip Sąjungos piliečiai, o ne kaip Bendrijos
pareigūnai ar kiti tarnautojai. Jei į pareigūno prašymą institucijos visuomet privalėtų atsakyti ta kalba, kuria pradėtas
susirašinėjimas, institucijoms kiltų neįveikiamų sunkumų.
(žr. 29–33 punktus)
Nuoroda:
Pirmosios instancijos teismo praktika: 2000 m. kovo 23 d. Sprendimo Rudolph prieš Komisiją, T‑197/98, Rink. VT p. I‑A‑55 ir II‑241, 46 punktas; 2001 m. vasario 7 d. Sprendimo Bonaiti Brighina prieš Komisiją, T‑118/99, Rink. VT p. I‑A‑25 ir II‑97, 13 punktas; 2006 m. gegužės 17 d. Sprendimo Lavagnoli prieš Komisiją, T‑95/04, Rink. VT p. I‑A‑2‑121 ir II‑A‑2‑569, 48 punktas.
Tarnautojų teismo praktika: 2007 m. gruodžio 13 d. Sprendimo Duyster prieš Komisiją, F‑51/05 ir F‑18/06, Rink. VT p. I‑A‑1‑0000 ir II‑A‑1‑0000, 58 ir 59 punktai.